- Blir fint å tjene egne penger
Holund imponerte sist vinter og løperen gjorde gjennom sine prestasjoner at løpere som Simen Østensen og Eldar Rønning ble vraket fra landslaget for det kommende året. Den 25 år gamle BI-studenten har finansiert seg opp til langrennseliten med små midler. Et par klubbsponsoravtaler og studielån har finansiert livet som toppidrettsutøver hakket under de beste, men har nå sendt Holund opp blant de beste. – Jeg har gått i minus frem til nå så det blir fint å tjene sine egne penger. Jeg har studert i tre år på BI så studielånet har bidratt sammen med et par klubbsponsorer som har hjulpet meg, sier Holund til VG etter landslagsuttaket. På landslaget får han noen frynsegoder og der får også løperne stipend på 200.000 kroner og oppover basert på tidligere resultater. – Det er ikke noen økonomisk gullgruve så sant man ikke er på landslaget eller helt i toppen, sier Holund.Det var etter NM og verdenscuprennene i Rybinsk (to 11. plasser) at folk ble klar over Lyn-løperens kvaliteter og talent. Deretter gikk det stadig bedre og blant tok han 6. plass på femmilen i Holmenkollen og bronse på samme distanse i NM. – Jeg forventet ingenting, men fikk noen hint tidligere i sesongen på at jeg kunne få en plass. Det er godt å få en bekreftelse på det, sier Holund. Han har forventninger til det som møter ham på landslaget av støtteapparat og matching fra andre løpere. Men han er også klar over at førsteåret på landslaget har endt i nedtur for mange forgjengere. – Det har vært en dårlig trend der de siste årene. Det er kanskje slik at folk kommer på landslag og trøkker til enda mer og tror at man automatisk blir bedre på et landslag. Men det er viktig å tenke på det man har gjort for å komme på laget og pynte på det, i stedet for å trykke for hardt på gasspedalen, sier Holund som sier det er et ekstra press fra omgivelsene å være på et landslag.Landslaget har hatt 12 løpere (13 hvis perioden til Northug regnes med) innom allroundlandslaget de siste to sesongen der de har tilbudt 16 plasser tilsammen, utenom Northug. Til årets landslag er det Sjur Røthe og Martin Johnsrud Sundby som har vært faste innslag fra landslaget som ble tatt ut for to år siden til OL-sesongen 2014 I år røk Østensen og Rønning ut. Holund er alene som helt nytt ansiktet på landslaget. Også Niklas Dyrhaug er tilbake igjen etter at han i fjor ble vraket etter to tunge sesonger på landslaget. - Det måtte komme. Resultatmessig de siste årene er det først og fremst Rønning, Northug og Sundby som har vært kontinuitetsbærere. Når pilen går litt ned for Rønning og Northug gjør de valgene han gjør, så er det ganske naturlig. Men nå tror jeg vi finner en god stamme med Røthe, Tønseth og unge løpere. Nivået er så høyt i Norge at det kommer til å bli utskiftninger hele veien, sier landslagssjef Vidar Løfshus etter å ha presentert Holund som en av de nye landslagsløperne fredag formiddag.NRKs langrennsekspert Torgeir Bjørn ser at det har vært store utskiftninger i allroundlaget, før Løfshus fredag presenterte et ganske likt lag for andre året på rad. - Det er fortsatt Petter og Martin i første rekke som har prestert der de siste årene. Det mangler litt på den store bredden i toppen på herresiden på det allroundlaget, sier Bjørn. Han mener det er grunn til å se til hva løpere utenfor allroundlaget har gjort ettersom det var en del løpere utenfor allroundlaget som satte løpere på dette laget i skyggen. - Det tyder på at man ikke har funnet det optimale treningsopplegget for det. Jeg tror fortsatt Trond Nystad er en bra mann og en god leder i teamet. Men det er nok for mange i laget som ikke var opp mot sitt beste denne sesongen og det er viktig å være nøktern og se hva kan man gjøre bedre, sier Bjørn.
Hans Christer Holund (25) har gått i minus hele karrieren. Men finansiert av studielån og et par klubbsponsorer sendte han garvede løpere ut av landslaget.